Padtoets: Puik pakket afgewater met ŉ lustelose enjin | Maroela Media
Padtoets: Puik pakket afgewater met ŉ lustelose enjin
Die Die Fiat Tipo 1.4 Lounge (Foto: Fiat)
Die Fiat Tipo 1.4 Lounge is ietwat van ŉ frustrasie vir my. Kom ek verduidelik hoekom. Die bakwerk is netjies. Die voertuig se proporsies is reg en verbasend groter as wat ek aanvanklik gedink het. Die Tipo se agterkant is regtig mooi. Die binneruim is goed uitgelê en die kwaliteit heeltemal goed. Die Tipo het eintlik ŉ indrukwekkende spesifikasievlak. Al die speelgoed wat ŉ mens sal wil hê in ŉ voertuig in dié klas is daar, van Bluetooth tot klimaat- en spoedbeheer, parkeerhulp, banddrukmonitors, die hele toetie.
Daar is egter twee probleme. Eerstens is Fiat nie ŉ vervaardiger wat ŉ reuse-markaandeel geniet in enige segment nie. Dit is glad nie slegte voertuie nie, maar die onstuimige tyd waardeur Fiat en Alfa is die afgelope 20 jaar het die handelsmerk skade gedoen. Die feit dat die Tipo Lounge nie goedkoop is nie help ook nie hul saak nie. Volkswagen het ŉ Golf beskikbaar teen R11 000 meer. Ja, daai Golf is die intreemodel, en dié Tipo die luuksste – maar ek kan nie sien dat enigiemand by sy of haar volle sinne die Fiat eerder as die Golf sal koop nie.
Die tweede probleem is die atmosferiese 1.4-viersilinderenjin. Die Engelse sê: “It couldn’t pull the skin off of a rice pudding.” Papier dui daarop dat die 1.4 70 kW en 127 Nm bied. Dit is eenvoudig net nie genoeg nie. Kia se 1.4 in die Rio het maar 74k W en 135 Nm – maar voel baie sterker. Die mense wat die bekendstelling bygewoon het, sê die 1.3-diesel wat in die sedan beskikbaar is, is puik.
Hy bied die selfde 70 kW, maar ŉ indrukwekkende 200 Nm. Dit is amper dubbel dié van die petrolweergawe. Dit bring my terug by die Golf. Dié loop met ŉ 1.0-driesilinderturbopetrolenjin met 81 kW en 200 Nm. Dit is meer as selfs die dieselenjin wat Fiat aanbied.
Fiat voer slegs voertuie in, so dit is vir hulle regtig moeilik om op prysvlak met ŉ reus soos VW, Toyota of Ford mee te ding aangesien daar geen uitvoerkrediete van die invoere afgetrek kan word nie. Dit is regtig jammer, want die pakket makeer regtig niks – maar die enjin kan net nie die mas opkom nie. Een ding wat die enjin wel goed regkry is die dat dit indrukwekkend lig is op brandstof.
Ek sal die Fiat Tipo 1.4 Lounge só opsom. Dit is ŉ lekker groot voertuig, met ŉ puik spesifikasievlak. Indien krag belangrik is, gaan soek elders. Indien nie het jy hier ŉ goeie voertuig wat nie só gewild is dat hy maklik gekaap of gesteel gaan word nie…. Daar is tog sprake van nuwe enjins in die nabye toekoms. Ons leef dus in hoop.
Tipo 1.4 Pop sedan 70kW/ 127Nm 5.7ℓ/100km R229 900
Tipo 1.4 Easy sedan 70kW/ 127Nm 5.7ℓ/100km R249 900
Tipo 1.4 Pop luikrug 70kW/ 127Nm 5.7ℓ/100km R249 900
Tipo 1.4 Pop Easy luikrug 70kW/ 127Nm 5.7ℓ/100km R269 900
Tipo 1.3 Multijet Easy sedan 70kW/ 200Nm 3.7ℓ/100km R274 900
Tipo 1.6 Easy outo sedan 91kW/ 152Nm 6.3ℓ/100km R274 900
Tipo 1.4 Lounge luikrug 70kW/ 127Nm 5.7ℓ/100km R289 900
Tipo 1.6 Easy outo luikrug 91kW/ 152Nm 6.3ℓ/100km R294 900
Die reeks word gedek deur ŉ 3 jaar/ 100 000 km waarborg en 3 jaar/ 100 000 km diensplan.
Ford Focus 1.0T Trend 92kW/ 170Nm 5.0ℓ/100km 4 jaar/ 120 000km waarborg
4 jaar/ 80 000km diensplan R280 300
Kia Rio 1.4 Tec 74kW/ 135Nm 5.8ℓ/100km 5 jaar/ onbeperkte km waarborg
4 jaar/ 60 000km diensplan R280 995
Mazda 3 1.6 Dynamic 77kW/ 144Nm 6.2ℓ/100km 3 jaar/ onbeperkte km waarborg
3 jaar/ onbeperkte km diensplan R290 500
Renault Megane 84kW Dynamique 84kW/ 156Nm 6.4ℓ/100km 5 jaar/ 150 000km waarborg
5 jaar/ 90 000km diensplan R292 900
Volkswagen Golf 1.0TSI Trendline 81kW/ 200Nm 4.8ℓ/100km 5 jaar/ 120 000km waarborg
3 jaar/ 90 000km diensplan R300 900
Opel Astra 1.0T Enjoy 77kW/ 170Nm 4.4ℓ/100km 5 jaar/ 120 000km waarborg
5 jaar/ 90 000km diensplan R301 716
Toyota Auris 1.6 Xi 97kW/ 160Nm 6.2ℓ/100km 5 jaar/ 100 000km waarborg
3 jaar/ 90 000km diensplan R306 300
Die mededingers is almal bitter goeie karre, en die Ford, Renault, Volkswagen en Opel het almal nuwe-generasie turboaangejaagde enjins. Die Ford is regtig ŉ winskoop en die Golf se enjin en ritgehalte onmiskenbaar. Ek sou die Golf koop.
Foto’s: Dit sou Henry Ford se dag gemaak het
SA Bike Festival draai weer by Kyalami
Chris Ws · 11 maande gelede
Dis ‘n mooi voertuig maar duidelik nie bedoel vir die jong geslag nie.Outoppies sal hom dalk geniet.
Nog aspekte om die Tipo te vermy is uiters swak inruilwaarde, duur instandhoudingskostes en onderdele wat nie altyd by die handelaars beskikbaar is nie.
johan II · 10 maande gelede
“Lustelose enjin” lekker lag ek nou…die enjin se dae is getel. Oor n paar jaar gaan hul met n produk sit wat niemand wil hê nie. Gaan kyk bietjie wat bou Elon by Tesla! Jaag maar lekker rond met jul oneffektiewe 100jaar oue tegnologie, die binnebrand enjins is dood inie water.